நோக்குவித்யா பவக்கலி

**நோக்குவித்யா பவக்கலி** *(Nokkuvidya pavakali)* என்பது இந்தியாவின் கேரள மாநிலத்தைச் சேர்ந்த ஒரு வகை பொம்மலாட்டக் கலை ஆகும். சுருக்கமாக இது நோக்குவித்யா என்று அழைக்கப்படுகிறது. மூக்கிற்கும் மேல் உதட்டிற்கும் இடையில் பிடித்துக்கொள்ளப்படும், இரண்டு அடி நீளமுள்ள ஒரு மெல்லிய குச்சியில் பொருத்தப்பட்டிருக்கும் சிறிய பொம்மைகளை அசைப்பதன் மூலம் கதைகளைச் சொல்லும் ஒரு முறையாக இது திகழ்கிறது. இக்கலை வழக்கமாக இராமாயணம் மற்றும் மகாபாரதக் கதைகளையே சித்தரிக்கிறது.

## கண்ணோட்டம்
நோக்குவித்யா பவக்கலி  என்பது இந்தியாவின் கேரள மாநிலத்தில் பயிலப்படும் ஒரு வகை பொம்மலாட்டக் கலையாகும். இக்கலையானது, மூக்கிற்கும் மேல் உதட்டிற்கும் இடையில் தாங்கிப் பிடிக்கப்படும் ஒரு மெல்லிய குச்சியின் மீது பொருத்தப்பட்ட சிறிய பொம்மைகளை அசைப்பதன் மூலம் கதைகளைச் சொல்லும் ஒரு கலையாகும்.

நோக்குவித்யா, கேரளத்தின் வேலப்பணிக்கர் சமூகத்தினரால் நிகழ்த்தப்படும் ஒரு நாட்டுப்புறக் கலை வடிவமாகும்.  ஓணம் பண்டிகைக் காலங்களில் இது நிகழ்த்தப்பட்டு வந்ததால், தொடக்கத்தில் இது 'ஓணத்துள்ளல்' என்றே அழைக்கப்பட்டது.ஒரு நோக்குவித்யா பொம்மலாட்ட நிகழ்ச்சியானது, பொதுவாக இராமாயணக் கதைகளை — குறிப்பாக இராமனுக்கும் இராவணனுக்கும் இடையிலான போர் மற்றும் சீதையின் மீள்வருகை போன்ற நிகழ்வுகளைச்  சித்தரிக்கிறது. மகாபாரதக் கதைகளும் இவ்வடிவத்தில் நிகழ்த்தப்படுகின்றன.

## புராணக் கதை
புராணங்களின்படி, முற்காலத்தில் சிவபெருமானும் பார்வதி தேவியும் குறவன் குறத்தி மற்றும் குறத்தி (அல்லது வேலன் மற்றும் வேலாத்தி) வேடங்களில் பூமிக்கு வந்தனர். அக்காலகட்டத்தில், பார்வதி தேவியைப் மகிழ்விப்பதற்காக சிவபெருமான் ஒரு கலை வடிவத்தை நிகழ்த்திக் காட்டினார்.  காட்டில் வளர்ந்த 'எழிலம்பாலை' மரத்திலிருந்து செதுக்கப்பட்ட மரத்துண்டுகளைக் கொண்டு சில பொம்மைகளை உருவாக்கி, அவற்றின் அடியில் 'கமுகு' (பாக்கு) மரக்குச்சியைப் பொருத்தி, நோக்குவித்யா கலையை முதன்முதலில் நிகழ்த்தியவர் சிவபெருமானே ஆவார்.  இக்கலை வடிவம் பிற்காலத்தில் 'வேலர்' சமூகத்தின் அடுத்தடுத்த தலைமுறையினருக்குக் கடத்தப்பட்டது என்று நம்பப்படுகிறது.

## வரலாறு
நோக்குவித்யா  திருவிதாங்கூர் மன்னர்களால் ஊக்குவிக்கப்பட்டது. மன்னர்கள் இக்கலைஞர்களுக்குப் பட்டும் வளையல்களும் அளித்துச் சிறப்பித்தனர்.  ஓணம் பண்டிகைக் காலங்களில், தென் கேரளப் பகுதிகளில் இக்கலை வடிவம் மிகுந்த புகழுடன் விளங்கியது. எனினும், காலப்போக்கில் இப் பொம்மலாட்டக் கலை மேடை நிகழ்ச்சிகளிலிருந்து மறைந்துபோனது. பின்னர், மூழிக்கல் பங்கசாக்சி என்பவரால் இக்கலை வடிவம் மீண்டும் பொதுமக்களின் கவனத்திற்கு கொண்டுவரப்பட்டது.  மூழிக்கல் பங்கசாக்சியின் பேத்தியான 'இரஞ்சனி' என்பவரும் நோக்குவித்யா பவக்கலி கலையின் குறிப்பிடத்தக்க ஒரு கலைஞராகத் திகழ்கிறார்.

## உருவாக்கம்
நோக்குவித்யா பொம்மலாட்டத்திற்கான பொம்மைகள், 'எழிலம்பாலை'மரத்தின் கட்டைகளைச் செதுக்கி உருவாக்கப்படுகின்றன. பொம்மைகள் பொருத்தப்படும். இரண்டு அடி நீளமுள்ள குச்சியானது கமுகு என்று கூறப்படும் பாக்கு மரத்தின் கட்டையைக் கொண்டு செய்யப்படுகிறது. கரித்தூள், இலைச் சாறுகள் மற்றும் பழச்சாறுகள் போன்ற இயற்கையான நிறமூட்டிகள் வர்ணங்களாகப் பயன்படுத்தப்படுகின்றன.

## நிகழ்த்தும் முறை
தரையில் விரிக்கப்பட்ட ஒரு புல் பாயின் மீது அமர்ந்துகொண்டே நோக்குவித்யா பவக்கலி நிகழ்த்தப்படுகிறது. நிலவிளக்கு ஏற்றி, கணேசர், சரசுவதி மற்றும் இலக்குமியின் ஆசீர்வாதங்களை வேண்டி பிரார்த்தனை செய்வதன் மூலம் நிகழ்ச்சி தொடங்குகிறது.  பின்னர், மூக்கிற்கும் மேல் உதட்டிற்கும் இடையில் பிடித்துக் கொண்டு, இரண்டு அடி நீளமுள்ள மரக் குச்சியில் பொருத்தப்பட்ட மூன்று விளக்குகள் (சிவனின் மூன்று கண்களைக் குறிக்கும்) ஏற்றப்படுகின்றன.

ஆரம்பப் பிரார்த்தனைகளுக்குப் பிறகு பொம்மலாட்ட நிகழ்ச்சி தொடங்குகிறது. இரண்டு அடி நீளமுள்ள குச்சியில் பொருத்தப்பட்ட பொம்மைகள், மூக்கிற்கும் மேல் உதட்டிற்கும் இடையில் பிடித்து, தலைக்கு மேலே சமநிலைப்படுத்தப்படும்.  பொம்மைகளை இணைக்கும் கயிறு, பாடல் மற்றும் கதையின் தாளத்திற்கு ஏற்ப கைகளால் மெதுவாக அசைக்கப்படுகிறது. 

பின்னணி இசைக்கருவிகளாகப் பயன்படுத்தப்படுபவை கஞ்சிரா மற்றும் கைமணி.

## நோக்குவித்யா குறித்த படைப்புகள்
கேரளாவின் சர்வதேச ஆவணப்படம் மற்றும் குறும்பட விழாவில் திரையிடப்பட்ட இரேசுமி ராதாகிருசுணனின் நோக்குவித்யா என்ற ஆவணப்படமான நோக்குவித்யா, அதன் கலைஞர்களான பங்கசாக்சி மற்றும் இரஞ்சினியைப் பற்றியதாகும்.

## மேலும் காண்க
* நிழற் பொம்மலாட்டம்
* தோல்பாவைக்கூத்து
* தோல் பொம்மலாட்டம்
* ஓயாங்

## மேற்கோள்கள்

பகுப்பு:இந்தியப் பண்பாடு
பகுப்பு:மகிழ்கலை